|  |
| --- |
| Notat  5.august 2020  J.nr. 18/00660 |

|  |
| --- |
| Vejledning til Public Domain mærkning KB 2020 |

**Baggrund**

I forbindelse med udarbejdelsen af Det Kgl. Biblioteks Politik for Ophavsret har direktionen besluttet at implementere en Public Domain mærkning af de værker, der i bibliotekets digitale samlinger kan anses for at være frie af ophavsret.

Public Domain mærket er udviklet af Creative Commons - men det er ikke en juridisk licens. KB har valgt at mærke værker som anses for frie for dermed at kunne guide brugerne bedre og give mulighed for en bredere og mere differentieret brug.

Denne vejledning er henvendt til de medarbejdere og kuratorer som arbejder med at vedligeholde og formidle de digitale samlinger.

**Frie værker**

Ophavsretslovens hovedregel er, at en ophavsmand har en eneret til sit værk, som varer indtil 70 år er forløbet efter ophavsmandens dødsår.

Når ophavsretten er løbet ud, er værket ikke beskyttet mere. Ingen har eneret over det, og alle må bruge værket. Dog skal ophavsmanden stadig krediteres.

Derudover har KB besluttet at implementere en operationel retningslinje for udløb af værkers ophavsretslige beskyttelsestid:

* **På KB anser vi alle værker skabt for mere end 140 år siden som frie af ophavsret.**

På KB har vi altså to regler for, hvornår vi anser et værk som fri af ophavsret:

1) Ophavsmanden har været død i 70 år eller mere

2) Værket er skabt/udgivet for 140 år eller længere siden

Afhængigt af hvilke metadata KB har registreret om værket er disse således anvisende for om værket kan anses som fri af ophavsret og dermed tilknyttes et Public Domain mærke. Er begge oplysninger tilgængelige har ophavsretslovens 70-års-regel forrang.

Et eksempel: Carl Nielsen komponerede sine værker i perioden 1880’erne til sin død i 1931. Værkerne er endnu ikke 140 år gamle, men ophavsretten er udløbet, da det er mere end 70 år siden Carl Nielsen døde.

Er der flere kendte ophavsmænd til et værk vurderer vi beskyttelsestiden ud fra længstlevende ophavsmands dødsår.

**Teknisk løsning**

Public Domain mærket ser således ud:

https://i.creativecommons.org/p/mark/1.0/88x31.png

På KB er det vedtaget, at mærket skal fremgå af værkets metadata og ikke på selve værket. Mærket inkluderes også i følgeoplysningerne til værker, hvor metadata er integreret i den digitaliserede version (eks. scannede PDF’er).

Grafisk påføres mærket ved hjælp af en HTML-kode. Public Domain erklæringen skal indgå som et link i umiddelbar nærhed af selve mærket.

HTML-koden kan findes her: [vejledning til HTML-kode](https://creativecommons.org/choose/results-one?license_code=mark&amp;jurisdiction=&amp;version=1.0&amp;lang=da)

Se vedlagte eksempel på, hvordan mærkningen kan udføres på KB (mock-up)

**Public Domain erklæring**

Det er vigtigt, at den Public Domain erklæring som følger med mærket er synligt og tilgængelig for brugerne.

Se Public Domain erklæringen her:

[PD Erklæring](https://creativecommons.org/publicdomain/mark/1.0/deed.da)

**FAQ**

**Hvordan implementerer KB mærkningen?**

Mærkningen implementeres i første omgang på KB’s billedsamling i Cumulus og successivt på andre samlinger, hvor det er muligt at inkorporere mærkningen på en større masse af værker. Herefter er det intentionen af mærkningen fremadrettet ajourføres i forbindelse med f. eks. årlige systemopdateringer eller løbende på enkeltværker, der hvor det er muligt og relevant.

**Hvem har ansvar for at implementere mærkningen?**

Ansvaret for at implementere mærkningen ligger hos Digital Kulturarv som har det overordnede digitale samlingsansvar, men mærkningen sker i samarbejde med de afdelinger og kuratorer som arbejder med at udvikle, vedligeholde og formidle de digitale samlinger.

**Hvilke samlinger og værker er relevante at Public Domain mærke?**

Det er relevant at public domain mærke alle offentligt tilgængelig digitale materialer, som er fri af ophavsret, enten efter 140 års-reglen eller efter 70 års-reglen, se ovenfor.